送張寺丞
作者：章甫
朝代：宋

paragraphs: 知己不易得，相知貴知心。
我行遍四方，公獨知我深。
公如千丈松，凜凜有直氣。
我如松下草，亦有傲霜意。
公分刺史符，朅來淮上州。
而我倦遊者，振衣從公遊。
花月醉管弦，江山隨杖履。
激水湔窮愁，逢人賞佳句。
政成公入覲，酒盡客語離。
疊鼓催發船，不顧邦人悲。
邦人勿深悲，宣室定前席。
公必念爾民，還陳治安策。
吾君自神聖，事君公不欺。
祝公但加餐，慰此邦人思。